Az állampolgári jogok országgyűlési biztosának
Jelentése
az OBH 1622/2004. számú ügyben
(Kapcsolódó ügy: OBH 3731/2003.)

Ügyintéző: dr. Bódis Cecília

Az eljárás megindulása
Két beadvány érkezett hivatalomhoz, amelyekben a panaszosok a Budapest, XV. kerület Bánkút u. 67-69. szám alatt működő Arany Alkony II. Idősek Otthonának a működését, az ellátás színvonalát, a takarítás és karbantartás hiányosságait, az általuk vélt „gazdasági visszaéléseket”, valamint a lakókkal szemben alkalmazott bánásmódot kifogásolták.
Figyelemmel arra, hogy a beadványok alkotmányos jogokkal összefüggő sérelemre utaltak, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdésében foglalt felhatalmazás alapján vizsgálatot indítottam. 
A vizsgálat indításával egyidejűleg az Obtv. 18. § (2)-(3) bekezdése alapján megkerestem Budapest Fővárosi Közigazgatási Hivatalának (a továbbiakban: Közigazgatási Hivatal) a vezetőjét és tájékoztatását kértem az intézmény általuk végzett korábbi vizsgálatairól, egyúttal felkértem a hozzám intézett panaszok kivizsgálására is. 

Az érintett alkotmányos jogok
A Magyar Köztársaság Alkotmánya
54. § (1) bekezdése szerint a Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani;
70/D. § (1) bekezdése előírja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez. 

Az ügy jogszabályi háttere
1993. évi III. törvény a szociális igazgatásról és szociális ellátásokról (Szt.)
94/B. § (1) Az állami fenntartású intézmény esetén az ellátás igénybevételének megkezdésekor az intézményvezető az ellátást igénylővel, illetve törvényes képviselőjével megállapodást köt, kivéve, ha az ellátás biztosítása a bíróság kötelező intézeti elhelyezést kimondó döntésén alapul. Az intézményvezető a megállapodást tizenöt napon belül megküldi a fenntartónak.
(2) Az (1) bekezdés szerinti megállapodás tartalmazza
a) az intézményi ellátás időtartamát (a határozott vagy határozatlan időtartam megjelölését),
b) az intézmény által nyújtott szolgáltatások formáját, módját, körét,
c) a személyi térítési díj megállapítására, fizetésére vonatkozó szabályokat,
d) egyszeri hozzájárulás megfizetésének kötelezettsége esetén a hozzájárulás összegét, továbbá az annak beszámítására, teljes vagy részleges visszafizetésére vonatkozó szabályokat.
94/D. § Nem állami fenntartású intézmény esetén a személyes gondoskodást nyújtó szociális ellátás igénybevételéről az intézményfenntartó vagy az általa megbízott személy és az ellátást igénylő, illetve törvényes képviselője megállapodást köt. A megállapodás a 94/B. § (2) bekezdésben foglaltakon túl tartalmazza még az ellátás
a) kezdetének időpontját,
b) megszüntetésének módjait.

1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről (R.)
50. § (1) A bentlakásos intézmény - a lakóotthon kivételével - biztosítja az ellátást igénybe vevők egészségügyi ellátását.
(2) Az egészségügyi ellátás keretében a személyes gondoskodást nyújtó szociális intézmény köteles gondoskodni az igénybe vevő
a) egészségmegőrzését szolgáló felvilágosításáról,
b) rendszeres orvosi felügyeletéről,
c) szükség szerinti ápolásáról,
d) szakorvosi ellátásához való hozzájutásáról,
e) kórházi kezeléséhez való hozzájutásáról,
f) e rendeletben meghatározott gyógyszerellátásáról,
g) gyógyászati segédeszközeinek biztosításáról.
(3) A bentlakásos szociális intézmény a rendszeres orvosi felügyelet keretében biztosítja az ellátást igénybe vevő egészségi állapotának folyamatos ellenőrzését, az egészségügyi tanácsadást, a szűrést, az orvos által elrendelt vizsgálat elvégzését - ha az intézmény keretei között megoldható -, gyógykezelését.

188/1999. (XII. 16.) Kormányrendelet a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről

A megállapított tényállás és a vizsgálat megállapításai
Az intézmény vizsgálatát a Budapest Főváros Közigazgatási Hivatal munkatársai a Fővárosi Önkormányzat Idősek Otthona Módszertani Osztály mint módszertani szakértő bevonásával, 2004. július 29-én végezték, az éves intézményi felülvizsgálat keretében.  Az ellenőrzés jegyzőkönyvét a hivatalvezető 2004. augusztus 19-én kelt levelével a rendelkezésemre bocsátotta. Az ellenőrzés során a hivatal munkatársai a hozzám érkezett panaszbejelentésekre kiemelt figyelmet fordítottak. Megállapításaimat a Közigazgatási Hivatal vizsgálatának jegyzőkönyvére alapoztam.
Az Arany Alkony II. Idősek Otthonának fenntartója az Arany Alkony Közhasznú Társaság. A Társaság 1995 óta foglalkozik időskorúak ápolásával és gondozásával, jelenleg - partnercégével, a Medicatus Kft.-vel együttműködve - összesen öt intézményt üzemeltet. 
A vizsgált intézmény határozatlan időre kiadott működési engedéllyel rendelkezik (száma: 04-5518/10/99.). Az ellenőrzés időpontjában 491 személy részére biztosított személyes gondoskodást, a lakók átlagéletkora 77 év. A gondozottak 25%-a önellátó, 50%-a részlegesen önellátó, 25%-uk teljes kiszolgálását igényel. Az ellenőrzéskor 4 személy állt gondnokság alatt. 
A gondozottakkal kötött megállapodások tartalmazzák az Szt. 94/B. §-ában és a 94/D §-ában meghatározott kötelező elemeket. Az intézmény megfelelő előgondozást végez. A módszertani szakértő észrevétele szerint szükséges, hogy a szociális asszisztensek által végzett napi tevékenység is rögzítésre kerüljön a gondozási dokumentációban, továbbá szerepeljen az előgondozási adatlapon az előgondozást végző szakember neve, aláírása is. 
A modern berendezésű szociális intézményben, az épület lakószárnyainak megfelelően 11 gondozási egységet alakítottak ki, amelyek között egy 35 férőhelyes ápolási, beteg részleg is található.  Az intézmény az ellátottak részére a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet (a továbbiakban: R) 43. § - ában megfogalmazott átlagot jóval meghaladó minőségű elhelyezési körülményeket biztosít. (A lakrészekben saját fürdőszoba, kiskonyha került kialakításra.)
A szobák berendezését a lakók életkorának, valamint egészségi állapotának megfelelően alakították ki. A rendelet 41. §-ában meghatározott tárgyi feltételek (közösségi helyiség, étkeztetésre szolgáló helyiség, orvosi szoba, stb.) a lakók részére adottak. Az itt élők közel harminc négyzetméteres apartmanokban kapnak elhelyezést (22 m2-es szoba + WC, fürdőszoba, teakonyha és előszoba), a közös helyiségekben könyvtár, barkács-szoba, büfé, tornaterem és uszoda áll a rendelkezésükre. Az akadálymentes közlekedés feltételei teljes körűen biztosítottak, a szintek között felvonó, működik, ezen kívül több rámpa és a lépcsők mentén kapaszkodók segítik a közlekedést. Az intézményben a lakók védelmére portaszolgálat működik. 
Az R. 114. § (5) bekezdése szerint 2002. december 31-ét követően csak az a személy kaphat megbízást, illetve nyerhet kinevezést vezetői beosztásba vagy munkakörbe, aki szakirányú szakképzettséggel rendelkezik. Az otthon intézményvezetője a fenntartó Kht.-val 2004. június 7-től áll munkaviszonyban, azonban pedagógus szak-közgazdász szakképesítéssel rendelkezik.
Erre való tekintettel, valamint annak ismeretében, hogy az intézmény jelenlegi vezetője több éves szakmai gyakorlatot szerzett, illetve 2004 áprilisában szociális szakvizsgát is tett, a Közigazgatási Hivatal azt javasolta a munkáltatónak, hogy az R. 6. § (5) bekezdése alapján adjon ideiglenes felmentést a képesítési előírás alól, amennyiben a munkakör betöltésére nem áll rendelkezésre a képesítési előírásoknak megfelelő személy, és a munkakört betölteni kívánó személy vállalja a szükséges képesítés megszerzését. 
Az intézmény szakmai létszámát egyrészt az intézmény alkalmazottai, másrészt a fenntartó és a Medicatus Kft. szakápolási szerződésében foglaltak szerint a Medicatus Kft-vel munkaviszonyban álló személyzet adja.  A bentlakásos szociális intézményben alkalmazandó szakmai létszámhatárokat, valamint a szakképesítési követelményeket az R. 2. és 3. számú melléklete tartalmazza. 
Az R. szabályainak az intézmény - jelenleg - nem felel meg, tekintve, hogy a szociális és mentálhigiénés, valamint az ápoló-szociális gondozó területeken dolgozó munkatársakból, illetve foglalkoztatás szervezőkből nem állnak alkalmazásban az előírt létszám. Az R. 6. § (1) bekezdése szerint a szakosított ellátást biztosító intézményben az ellátásban részesülő személyekkel közvetlenül foglalkozó dolgozók legalább nyolcvan százalékának szakképzettnek kell lennie. Az ellenőrzés során ez az arány az intézményben jóval alacsonyabbnak bizonyult (45%).
Mindezek alapján megállapítom, hogy a szakképzett dolgozók hiánya visszásságot okoz az ellátottak lehető legmagasabb szintű testi és lelki egészséghez való jogával összefüggésben. 
A munkaügyi ellenőrzés során arra is fény derült, hogy több esetben hiányzik vagy nem megfelelően készült el a dolgozók munkaköri leírása (pl. azok nem a szakképesítésnek megfelelő munkakörre szóltak, hanem még a korábbi – adott esetben segédápolói – munkakörre).  A Közigazgatási Hivatal az intézményt ezek korrekciójára utasította.  Azonban a jelenléti ív és a nővérbeosztás szúrópróbaszerű ellenőrzése alapján az ellenőrzést végzők azt tapasztalták, hogy a minimálisan szükséges szakképzett személyzet minden esetben rendelkezésre állt. 
Az intézmény rendelkezik az R. 1. számú mellékletében előírt aktualizált belső szabályzatokkal. A módszertani szakértői vélemény szerint a fenntartó által jóváhagyott szakmai program mind tartalmi mind formai elemeit tekintve megfelel az R. 5/A §-ában meghatározottaknak. Az otthonban az Szt. 97. §-ának megfelelően jól látható helyen kifüggesztették a házirendet, amely tartalmilag megfelel az R. 5. § (3) bekezdésében foglaltaknak. A házirend egy-egy példányával a lakók is rendelkeznek, annak tartalmát ők és a hozzátartozók még a szerződéskötés előtt megismerhetik. Az intézet érdekképviseleti fóruma rendszeresen ülésezik (utolsó ülés 2004 tavasza), félévente lakógyűlést is tartanak (utolsó alkalom: 2004. július 10.), amelyekről jegyzőkönyv is készül. 
Ugyanakkor a fórum működésének szabályzatát, az iratkezelési-, a selejtezési és vagyonvédelmi-, valamint a gépjármű használati szabályzatot a fenntartó aláírásával nem hagyta jóvá, ezért szükséges ezen adminisztratív hiányosság pótlása. 
Az intézmény az egészségügyi ellátás tárgyi és személyi feltételeit biztosítja: rendelkezik orvosi rendelőkkel, valamint egy - az előzőekben már jelzett - 35 férőhelyes fekvőbeteg részleggel, ahol 1-2-3 ágyas szobákban kerülnek elhelyezésre a tartós ápolásra szorulók. Az R. 50. § (2) bekezdés b) pontjának megfelelően a lakók rendszeres orvosi felügyeletét egy belgyógyász-kardiológus és egy általános orvos főállásban látja el. A lakók rendelkezésére áll továbbá részmunkaidőben egy háziorvos, egy ortopéd szakorvos, egy reumatológus szakorvos, egy neurológus-pszichiáter szakorvos, és egy fogorvos is. 
A szakmai dokumentációt (ápolási anamnézis, ápolási terv, ápolási ellenőrzési lap, megfigyelő lap) naprakészen vezetik. Az egyéni gyógyszerfelhasználást is megfelelően tartják nyilván. Rendelkeznek az R. 52. § (2) bekezdésében meghatározott alap-gyógyszerkészlettel, de ezen túlmenően átvállalják a lakók egyéni gyógyszerköltségét is. 
A már megállapított létszámhiány mellett is rögzítenem szükséges, hogy a foglalkozásokhoz, valamint a kulturális és a szabadidős tevékenységekhez szükséges helyisége és eszközök maradéktalanul rendelkezésre állnak (uszoda, tornaterem, klubhelyiség, Internet szoba, könyvtár, társalgók, terem a kézműves foglalkozásokra, hobbikonyha). A hitélet gyakorlására egy ökomenikus kápolnában nyílik a lakóknak lehetőségük. Mivel többségük fennjáró, igénylik is a sokféle programot és foglalkoztatást. A mentálhigiénés gondozásban a foglalkoztatási tervek is egyénre szabottan biztosítják a készségek, képességek megőrzését.
Összefoglalva megállapítható, hogy az egészségügyi ellátás magas színvonalon folyik, amely hatékonyságát nagyban segítik az alacsony létszámú gondozási egységek. 
A gazdasági ellenőrzés tapasztalatai: A fenntartó rendelkezik a szakmai szolgáltatás (egészségügyi és szociális tevékenység) körében okozott kár megtérítésére vonatkozó felelősségbiztosítással. A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 3. számú melléklete szerinti térítési díj nyilvántartási törzslapot, valamint a rendelet 4. számú mellékletében meghatározott nyilvántartást a gondozási és élelmezési napok számának alakulásáról az előírtaknak megfelelően vezetik. 
A személyi térítési díjak megállapítása a gondozási megállapodásoknak, illetve az Szt. 115-117. §-aiban, valamint a személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendeletben foglaltaknak megfelel. Az emelt szintű lakrészekben lakók személyi térítési díjként a nyugdíj 80%-át fizetik, amelynek befizetése készpénzben, ritkább esetben átutalással történik. Az ápolási részlegben a tartást vállalók az intézményi térítési díj erejéig kiegészítő térítési díjat fizetnek. 
Az intézményt fenntartó Arany Alkony Kht. rendelkezik az Szt. 92/C. § (2) és (4) bekezdéseiben előírt elkülönített bankszámlán elhelyezett összeggel. A fenntartó elkülönített bankszámláján az Szt. 117/B § (2) bekezdésének megfelelően az egyszeri hozzájárulások 10%-a rendelkezésre áll. A fenntartó nyilatkozata alapján a befizetett hozzájárulások összegének több, mint a 30%-át az intézmény fejlesztése, valamint a tárgyi és személyi feltételek javítására fordítják. 
A módszertani szakértő véleménye szerint az intézmény dolgozói az emberi és állampolgári jogokat tiszteletben tartják, sérelemre utaló jelet sem a Hivatal, sem a felkért módszertani szakértő munkatársai nem tapasztaltak. A lakókkal készített személyes interjúk alapján az idős emberek környezetükkel, az egészségügyi szolgáltatással, gondozással, az élelmezéssel, valamint a programokkal egyaránt elégedettek. Hiányosságként az egyénre szabott, individuális törődés hiányát jelölték meg, de a bánásmód panaszbeadványban megjelölt negatívumaira nem derült fény. 
Az élelmezés minőségével kapcsolatos panasz vizsgálatára az ellenőrzést végzők szintén nagy figyelmet fordítottak: A főzési és konyhai teendőket a fenntartó a Medicatus Kft.-vel kötött szerződés útján látja el. Az intézmény részmunkaidőben alkalmaz dietetikust. A kétféle normál menü mellett az otthon különféle diétákat biztosít (tápanyagtartalom szerint: diabéteszes, epés, fogyókúrás, gyomorkímélő, tejmentes). Konyhatechnológiailag a pépes étkezés biztosított, csakúgy mint a normál étrend mellett a vegetáriánus étkezés lehetősége. Nyersanyagnorma, valamint energia, tápanyag-beviteli kimutatást rendszeresen készítenek. Az étkezések napi öt alkalommal történnek, váltott turnusokban, de az intézmény kiegészítő étrendet is biztosít. Az étrendben rendszeresen található gyümölcs, sütemény, tejtermék. Az elkészített ételek tálalása, felszolgálása a lakók véleménye, valamint a módszertani szakértő meglátása szerint igényes, kultúrált. Amennyiben a lakó bármilyen oknál fogva nem tudja az ebédlőben elfogyasztatni az ételt, azt lemondhatja, illetve délután 2 óráig elfogyaszthatja. A lakók számára biztosított teakonyha, illetve hobbikonyha igény szerint lehetőséget nyújt egyéb ételek elkészítésére is. A minőségbiztosítási rendszer kiépítése megtörtént. 

Összefoglalva: az élelmezés minősége, a tálalás körülményei magas igényszintet elégítenek ki, az erre vonatkozó panasz megalapozatlannak bizonyult. 
A takarítás és karbantartás - amelyekre szintén érkeztek panaszok - szerződés alapján ugyancsak a Medicatus Kft. látja el. A szerződés szerint az ingatlan állandó és teljes körű karbantartás alatt áll, amelynek során az ingatlan műszaki-fizikai állapota havonta is felülvizsgálatra kerül. A nagyobb karbantartási munkálatok félévente, - előre rögzített - felújítási terv alapján folynak. A kisebb műszaki hibák kijavítása folyamatosan történik, a szintenként elhelyezett hibafüzetbe a lakók jelzése alapján a szintes ápoló jegyzi be az esetlegesen felmerülő problémát. A hibafüzetet a kijelölt karbantartó minden nap átnézi, aláírja és gondoskodik a szükséges munkák elvégzéséről. Az apartmanokat hetente, a közös helyiségeket (ebédlő, folyosók, társalgók) naponta takarítják, melynek elvégzését szintén ellenőrzik. 
A módszertani szakértő lakókkal készített interjúi során azt tapasztalta, hogy ők a karbantartás és a takarítás minőségével valóban nincsenek megelégedve. A Közigazgatási Hivatal azt javasolta a fenntartónak és az intézményvezetőnek, hogy nagyobb körültekintéssel járjanak el a kifogásolt területek ellenőrzése során, valamint a lakók ilyen irányú panaszainak megitatására az érdekképviseleti fórum, valamint a lakógyűlések keretében is adjanak teret. 
A feltárt hiányosságok pótlására a Közigazgatási Hivatal az intézményfenntartó részére a hiánypótlás elmaradásának jogkövetkezményeire való figyelmeztetéssel egyidejűleg 2004. október 15-i határidőt tűzött. 
Figyelemmel arra, hogy a megállapított hiányosságok megszüntetése érdekében a Közigazgatási Hivatal vezetője megtette a szükséges intézkedéseket, ajánlást nem teszek. Ugyanakkor kérem a Közigazgatási Hivatalt, hogy a határidő elteltét követően az intézmény által megtett intézkedésekről tájékoztasson.  

Budapest, 2004. szeptember 13.

						Lenkovics Barnabás sk.